কলকাতার মহানাগরিক
মহানাগরিক হচ্ছেন কলকাতা পৌরসংস্থার মেয়র। মহানাগরিকের নির্দেশেই কলকাতার পৌর প্রশাসনের যাবতীয় কার্য সম্পাদন করা হয়ে থাকে। প্রত্যেক পৌরনির্বাচনের পর পৌরসংস্থার প্রথম অধিবেশনে নির্বাচিত সদস্যদের মধ্য থেকে একজন পাঁচ বছরের জন্য মহানাগরিক নির্বাচিত হন। ইনি মেয়র-পরিষদের সভায় পৌরহিত্য করেন এবং মুখ্য রাজনৈতিক পরিচালক হিসেবে মেয়র-পারিষদদের দফতর ও ক্ষমতা বণ্টন করে দেন। কলকাতার বর্তমান মহানাগরিক হলেন ফিরহাদ হাকিম।
মধুসূদন মঞ্চ
মধুসূদন মঞ্চ হল ভারতের পশ্চিমবঙ্গ রাজ্যের রাজধানী কলকাতা শহরের ঢাকুরিয়া অঞ্চলে অবস্থিত একটি প্রেক্ষাগৃহ। এটি বাঙালি কবি মাইকেল মধুসূদন দত্তের নামে নামাঙ্কিত। প্রেক্ষাগৃহটি নিয়ন্ত্রণ ও পরিচালনা করে পশ্চিমবঙ্গ সরকারের তথ্য ও সংস্কৃতি মন্ত্রক। এই প্রেক্ষাগৃহটিতে নিয়মিত নাট্যানুষ্ঠান আয়োজিত হয়। ১৯৯৫ সালের ১২ অক্টোবর পশ্চিমবঙ্গের তৎকালীন মুখ্যমন্ত্রী জ্যোতি বসু এই প্রেক্ষাগৃহটি উদ্বোধন করেন।